 

**בבית הדין הצבאי המחוזי**

**במחוז שיפוטי צפון**

**בפני ההרכב: סא"ל חיים בלילטי - אב"ד**

**רס"ן דביר פז פלדמן - שופט**

**רס"ן שיר נדל - שופטת**

**בעניין: התובע הצבאי (ע"י ב"כ, קמ"ש שי שטרומינגר)**

**נגד**

**הנאשם: X/XXX סמל ש' מ' (ע"י ב"כ, עו"ד ניר ליסטר)**

**הכרעת-דין**

על פי הודאתו מורשע הנאשם בעבירה של הטרדה מינית, לפי סעיפים 3א(5) ו- 5(א) רישא לחוק למניעת הטרדה מינית, התשנ"ח- 1998 ובעבירה של התנהגות שאינה הולמת לפי סעיף 130 לחוק השיפוט הצבאי, התשט"ו-1955, בהתאם לכתב האישום ולפרטים הנוספים.

**ניתנה היום, ט"ו בתמוז התשפ"ג, 04.07.2023, והודעה בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

 

**בבית הדין הצבאי המחוזי**

**במחוז שיפוטי צפון**

**בפני ההרכב: סא"ל חיים בלילטי - אב"ד**

**רס"ן שירן חתן צור- שופטת**

**רס"ן שיר פרנקשטיין - שופטת**

**בעניין: התובע הצבאי (ע"י ב"כ, סרן עמית בן שלום)**

**נגד**

**הנאשם: X/XXX סמל ש' מ' (ע"י ב"כ, עו"ד ניר ליסטר)**

**גזר-דין**

הנאשם הורשע על פי הודאתו בעבירה של הטרדה מינית, לפי סעיפים 3א(5) ו-5(א) רישא לחוק למניעת הטרדה מינית, התשנ"ח-1998 ובעבירה של התנהגות שאינה הולמת לפי סעיף 130 לחוק השיפוט הצבאי, התשט"ו-1955.

על פי כתב האישום, ביום 5 באוגוסט 2021, בעת שהיה הנאשם בתורנות שמירה בחמ"ל הבסיס, הבחין ברב"ט א' ג' (להלן: הנפגעת), דרך מצגי מצלמות האבטחה שבחמ"ל, כשהיא מטילה את מימיה. לאחר מכן, שחזר הנאשם לאחור את תוכן סרט מצלמת האבטחה ונטל לידיו את מכשירו הנייד. או אז, צילם הנאשם את המסך בו נראתה הנפגעת כשגבה למצלמה, ישבנה חשוף והיא מטילה את מימיה. פניה של הנפגעת לא נראו בסרטון. בעת שעשה כן, אמר הנאשם לאחרים שנכחו בחמ"ל "זה הקטע הכי מצחיק בצה"ל, תסתכלו" וכן "אתם לא תאמינו מה הולך פה בצה"ל". בהמשך, במועד אחר, הציג הנאשם את הסרטון לחייל אחר, בניסיון לאתר את זהות הנפגעת. כמו כן, בהמשך אותו חודש, בעת ששהה במסעדה עם חברים, שחלקם שירתו עמו בבסיס הציג להם הנאשם את הסרטון.

הנאשם התגייס לצה"ל בחודש אוקטובר 2020 ושירת כנהג משא. הוא סיים את שירותו הצבאי בחודש יוני 2023 ונמנה כעת על כוחות המילואים. חקירתו נפתחה בעקבות תלונתה של הנפגעת.

הסדר הטיעון בו נקשרו הצדדים מבקש לאזן בין חומרת העבירה על נסיבותיה לבין ויתור ההגנה על טענות שונות, לרבות טענות משפטיות. כן נשקלו נסיבותיו האישיות של הנאשם אשר הודה בחקירתו ובפנינו, החיסכון בזמן השיפוטי ועמדת הנפגעת אשר לא הביעה התנגדות להסדר.

מעשה העבירה בו הורשע הנאשם כעור ומגונה. המדובר במעשה הכורך בתוכו פגיעה בכבודה של נפגעת העבירה, בזכותה לפרטיות ובריבונותה על גופה. מכתב האישום ניתן ללמוד כי לא זו בלבד שהנאשם פגע באוטונומיית הנפגעת על גופה בעת הצפייה בה ברגע אינטימי, ללא ידיעתה והסכמתה, הרי שהוא פעל להעצמת הפגיעה בדרך של שחזור הרגע לאחור וצילומו. הנאשם הוסיף חטא על פשע בכך שהציג את תוכן הסרטון לאחרים ביותר מהזדמנות אחת. ניתן לקבוע, אפוא, כי במעשי הנאשם כרוכים היו ביזוי והשפלה לנפגעת. לא זו אף זו, לאור מקום ביצוע העבירה גלומה בעבירה גם מעילה באמון שצריך לשרור בין חיילים המשרתים כתף אל כתף באותו בסיס, כאשר אגב ביצוע משימה צבאית שהוטלה עליו העמיק את הפגיעה בפרטיותה של הנפגעת, בכבודה וביזה אותה בנוכחות אחרים.

בצד זאת, לא נעלמה מעינינו העובדה כי לפי הצהרת הצדדים לא נראו פניה של הנפגעת בסרטון ובכך התמתנה במעט הפגיעה בה. כן שקלנו את העובדה שלא היה מדובר באירוע מתוכנן ויזום של תיעוד הנפגעת אלא במראה אינטימי שנקרה בפניו של הנאשם אגב משימתו הצבאית. מובן כי שקלנו אף את הצהרת הצדדים על טענות משפטיות עליהן ויתרה ההגנה בהודייתה וכן את עמדת נפגעת העבירה, את נטילת האחריות מצד הנאשם, את הבעת החרטה בפנינו והתרומה שהעביר טרם גזר הדין, כפועל יוצא מהפנמת הפסול שבמעשיו, לארגון הסיוע לנפגעי תקיפה מינית על סך 3,000 שקלים.

לבסוף שקלנו את חלוף הזמן מאז ביצוע העבירה, את היותו של הנאשם אזרח אשר השלים שירות צבאי מלא, כמעט ללא עבירות משמעת ואת נסיבותיו מבית.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **תשעים (90) ימי מאסר לריצוי בפועל, בדרך של עבודה צבאית בתנאים שקבעה רמ"ד שיקום בחוות דעתה. הנאשם יתייצב לריצוי עונש המאסר בעבודות הצבאיות, בXXX ביום 10.8.2023 עד השעה 08:30.**
2. **עונש מאסר מותנה בן ארבעה (4) חודשים למשך שלוש (3) שנים, לבל יעבור עבירה לפי סימן ה' פרק י' לחוק העונשין או עבירה לפי החוק למניעת הטרדה מינית.**
3. **הורדה לדרגת טוראי.**

**זכות ערעור כחוק.**

**ניתן היום, כ"א באב התשפ"ג, 08.08.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופטת**

**העתק נכון מהמקור  
  
ק' בית הדין**

**נערך על ידי: א.ל**

**בתאריך 22.08.2023**

**חתימת המגיה: סגן שיר בן-ארמון**